ममता बनर्जी ने बंगाल में बाढ़ को बताया “मानव निर्मित”, PM मोदी को लिखा पत्र
पश्चिम बंगाल की मुख्यमंत्री ममता बनर्जी ने राज्य के छह जिलों में बाढ़ की स्थिति की समीक्षा करने के बाद बुधवार को प्रधानमंत्री नरेंद्र मोदी को पत्र लिख कर क्षेत्र में बांधों की दशा बेहतर करने के वास्ते एक योजना बनाने में हस्तक्षेप करने की मांग की।
कोलकाता: पश्चिम बंगाल की मुख्यमंत्री ममता बनर्जी ने राज्य के छह जिलों में बाढ़ की स्थिति की समीक्षा करने के बाद बुधवार को प्रधानमंत्री नरेंद्र मोदी को पत्र लिख कर क्षेत्र में बांधों की दशा बेहतर करने के वास्ते एक योजना बनाने में हस्तक्षेप करने की मांग की। CM बनर्जी ने बाढ़ को “मानव निर्मित” बताया और कहा कि दामोदर वैली कॉरपोरेशन (डीवीसी) के पंचेत, मैथोन और तेनुघाट बांधों से अभूतपूर्व तरीके से छोड़े गए पानी के कारण बाढ़ जैसे हालात पैदा हुए।उन्होंने अपने पत्र में कहा कि बाढ़ से 16 लोगों की मौत हो गई तथा लाखों किसानों की आजीविका का साधन नष्ट हो गया। CM बनर्जी ने कहा कि घर, पुल, बिजली के तार तथा अन्य चीजों को भी भारी नुकसान हुआ। मुख्यमंत्री ने अपने चार पन्नों वाले पत्र में कहा, “हम जल्दी ही आपको बाढ़ की वर्तमान स्थिति से हुए नुकसान की समीक्षा भेजेंगे। उन्होंने कहा, "मैं इस बात को दोहराना चाहती हूं कि डीवीसी व्यवस्था की भंडारण क्षमता को बढ़ाने के लिए दीर्घकालीन समाधान विकसित करने की जरूरत है, जिससे यह सुनिश्चित किया जा सके कि डीवीसी बांधों से भारी मात्रा में छोड़े गए पानी के कारण पश्चिम बंगाल को मानव निर्मित बाढ़ की आपदा से न जूझना पड़े।” गौरतलब है कि प्रधानमंत्री नरेंद्र मोदी ने आज बंगाल की मुख्यमंत्री ममता बनर्जी को फोन कर राज्य में बाढ़ की स्थिति पर चर्चा भी की थी। पीएम मोदी ने उन्हें केंद्र की ओर से सहायता दिए जाने का आश्वासन भी दिया है। दक्षिण बंगाल में पहले ही गंभीर बाढ़ की स्थिति और बिगड़ सकती है क्योंकि मौसम विज्ञान विभाग ने बुधवार को क्षेत्र में भारी बारिश का अनुमान जताया है। तेज बारिश और उसके बाद दामोदर घाटी निगम की बांधों से पानी छोड़े जाने के बाद दक्षिण 24 परगना, पूर्वी मिदनापुर और हुगली समेत कई जिले बाढ़ की चपेट में हैं।क्षेत्रीय मौसम विज्ञान विभाग के निदेशक जी के दास ने कहा, ‘‘उत्तर बंगाल की खाड़ी और उसके आसपास के इलाकों में चक्रवाती हवाओं के क्षेत्र तथा श्रीनिकेतन, डायमंड हार्बर से उत्तरपूर्वी बंगाल की खाड़ी तक मानसून की गतिविधि के कारण चार अगस्त से छह अगस्त तक पश्चिम बंगाल के गंगा के तट वाले जिलों में व्यापक बारिश की संभावना है।’’उन्होंने उत्तर 24 परगना, दक्षिण 24 परगना, पूर्व मेदिनीपुर, पश्चिम मेदिनीपुर, पूर्व बर्द्धमान, पश्चिम बर्द्धमान, हावड़ा और हुगली जिलों में बृहस्पतिवार सुबह तक भारी से बहुत भारी बारिश की चेतावनी दी है। मौसम विभाग ने बताया कि कोलकाता, बांकुड़ा, पुरुलिया, बीरभूम और झारग्राम जिलों में एक या दो स्थानों पर भारी बारिश की संभावना है।